**Törésvonalak mentén kirajzolódó isteni erővonalak**

***L: Péld 4. T: 1Kor 4,14–21***

É: 1) 34,1.3.4.6 2) 413, – 3) 246,2–3

4) 477,1–3 5) 364,1–2.5–8 6) 481,1–2

**Bevezetés**

Kedves Tanárok és Diákok, kedves apák, anyák és gyermekek, Istennek kedves gyülekezete!

Még mielőtt a mai napra rendelt kemény eledelt elétek hozom, engedjétek meg, hogy eláruljak egy, az igehirdetésre készüléssel kapcsolatos kulisszatitkot.

Mivel gyereknap van, szerettem volna egy olyan textust keresni, amiben benne van a „gyermekeim” kifejezés. Akadt is néhány, de amikor már-már elköteleződtem volna egy másik igénél, a napi bibliaolvasási rend szerint elém került a textusként felolvasott szakasz. Volt benne gyermek is, gyermeknevelés is, szeretés is. Megtalált az ige, megtaláltam az igét.

Akkor még nem tudtam, hogy ez ennyire, de ennyire hozzánk illő üzenetet rejt.

Tejecskének gondolnánk első hallásra, de van itt protein és kalória bőven.

Ha egy-egy falat esetleg nehezen menne le az Ádámcsutka körül, akkor majd a csendes imában kérjünk hozzá valami jófajta emésztőt, mert afelől teljesen meg vagyok győződve, hogy a Lélek nem azért hozta elém és elénk ezt az igét, mert meg akarna szégyeníteni, hanem sokkal inkább azért, mert kezdeni akar valamit azokkal a dolgainkkal, amikkel talán mi már rég nem akarunk mit kezdeni, vagy amikkel a magunk módján, még ha keserűséggel is, de megbékéltünk.

**Prédikációtest**

Szinte 2000 év távlatából is érezhető, hogy mennyire feldúlt és ideges volt Pál, amikor a korinthusi gyülekezet problémáiról kapott híreket. Volt ott minden, amihez mi sem kell feltétlenül lekapjuk a lexikont a polcról, mert annyira érthetetlen, távoli és elképzelhetetlen lenne számunkra. Pártoskodás-klikkesedés, paráznaság-szeméremsértés széles skálája, pereskedés, válások, adiaforákon csámcsogás, versengés stb.

Úgy viselkedtek, mint a hosszú pórázon tartott gyermekek, mint a hard core kamaszok gyülekezete.

Pál tehetetlennek érezte magát az elhatalmasodott problémák hallatán, de nem tudott nem reagálni, hiszen az ő gyermeke ez a gyülekezet is, akit nemcsak nemzeni/megszülni kellett, hanem önállóságra nevelni is.

A fizikai távolság okozta tehetetlenségben tollat ragad, de azt is úgy, mintha már bottá vált volna a kezében. Legszívesebben szétcsapna a felfuvalkodott nagydumások között.

* Mi a baj? – Pártoskodás

A levélben elsőnek említett és egyik legnagyobb probléma üti ki nála ennyire a biztosítékot: a pártoskodás. A törésvonalak. A frissen épített házon a repedezések. Baj van az alappal. Az egyetlen biztos alap helyett ezek itt Pált, Apollóst, Kéfást, „krisztust” próbálják maguk alá betonozni.

Elsőre talán úgy tűnhet, hogy a „Krisztus pártja” a jó irány, de nem, ez is csak a felsorolt, erősen kifogásolható csoportosulások egyike. Miért? Mert nem Krisztusról szólt, hanem az önmaguk mások fölé emeléséről, arról, hogy mi jobban tudjuk, mi lelkiebbek vagyunk.

Pál számára nyilvánvaló, hogy ez az ügy nem oldható meg anélkül, hogy leásnának az alapokig. Egészen a kereszt igéjéig kell visszamenniük, hogy nyilvánvalóvá legyen a pártoskodás képtelensége, a vetélkedés értelmetlensége…

* Stop.

Ha már nagyon nagy népszerűségnek örvendett Harry Potter ebben a tanévben, hadd fogalmazzak így: emeljük ki egy pillanatra a fejünket a merengőből. A korinthusiak története egy emlék, aminek mi tanúi lehetünk, de nem állhatunk meg ott, hogy mások életét szemléljük. A merengő víztükrének sima felületén a magunk arcát is fürkésznünk kell.

A bepillantás után, legyen hát kitekintés.

Vajon mi a helyzet a mi közösségünkkel, a mi gyülekezetünkkel? Vajon mi is pártokat alakítunk? Régen voltak a piások és a piéták, a kegyesek és kegyetlenek, aztán az újabb generációk megelégelték a címkézéseket, s ma már megtanultunk-forma nem billogozni. Egyszerűen elvan mindenki a saját világában.

De akkor mik vagyunk mi az egymás viszonylatában? Vajon mi már nem is vagyunk testvérek? Észre se vettük, s mind egykék lettünk?

Valami nincs rendben. Ha mi itt mind egykék vagyunk, ha mi itt mind csak egyedi számsorok vagyunk, egy nagy statisztika elhanyagolható részecskéi, akkor már rég nincs rendben a történet.

Vajon ezen a gyereknapon Isten nem azt akarja-e eszünkbe juttatni, hogy erre az elegykésedett, valamilyen külső hatásra csoportosulássá szerveződött társaságra ő tulajdonképpen úgy tekint, mint saját családjára?

Azt hiszem, hogy addig nem beszélhetünk közösségről, nem is tudunk érdemben tenni annak építése érdekében, amíg nem úgy gondolunk mi is magunkra, mint a jó Atya családjára.

Apák, anyák, gyermekek vagyunk. Ha tetszik, ha nem, pont úgy működünk, mint egy nagy család.

Ha a szülők közt feszültség van, az leghamarabb a gyermekeken fog meglátszani. Érzékeny kis csápjaikkal minden rezdülést letapogatnak.

* De mi lehet a baj?

Korinthusban a pártoskodás. KPTI-n a partoskodás? Mindenkinek megvan a külön partszakasza, homokozója, oda pedig senki más ne merészelje betenni a lapátkáját?

De miért? Vajon nem ugyanaz a gyökere a korinthusi és kptis bajoknak? Vajon nem az van, hogy egymás értékét akarjuk felbecsülgetni, s mindezt úgy, hogy mi felsőbb polcon kössünk ki?

Vajon miért érezzük szükségét annak, hogy egymást méricskéljük?

Vajon nem azért van ez az egész, mert arra vágyunk, hogy minket is észrevegyenek, értékeljenek, de legfőképpen arra, hogy szeressenek?

* Stop. Vissza a merengőbe.

Mit üzen Pál a gyülekezetnek? Nem így fogalmaz szó szerint, de nagyon röviden így lehetne összefoglalni: Nőjetek már fel! Ne felfuvalkodottságban, beszédben legyetek nagyok, hanem engedjétek Isten uralmát érvényesülni közöttetek.

Legyetek az én követőim! Másoljatok, utánozzatok engem. 18 hónapig közöttetek voltam, most Timóteus fogja elétek tárni azt, hogy hogyan forgolódom a gyülekezetekben, hogyan élek Krisztus Jézusban.

Félreértés ne essék: nem Pál személyét kell követni, hanem csak el kell lesni tőle azt, hogy hogyan lehet Krisztusban élni.

* Stop. Vissza a jelenbe.

Nevelők, „pedák”, azaz tanárok, lelkészek, titkárok, kapusok, takarítók, szakácsnők, diáktársak között formálódunk teológusból lelkipásztorrá.

Diákként tanáraitokban keresitek a jó mintát, próbáljátok ellesni tőlük hogyan kell az igéhez viszonyulni, prédikálni, beszélni szószékről, egymásról, egymással.

Nem egyszerű kukkolási késztetés hajt, amikor a személyes életük felől érdeklődtök, hanem szeretnétek tudni, hogyan lehet a teológiát a hétköznapok szintjén is megélni.

Nemcsak a Biblia világának, ez egyház történetének puzzle darabkáit gyűjtögetitek, hanem miközben tanítanak, ellesitek tőlük a szemükben csillogó, tudomány iránt izzó szenvedélyt.

Nemcsak a lelkigondozás elméleti fortélyait szeretnétek magatokkal vinni, hanem el akarjátok lesni, le akarjátok másolni, hogy a gyakorlatban hogyan is működik ez az egész, hogyan formálja át a személyiséget a harmadik, akivel mi már számolhatunk.

Öregdiákként munkatársainkban megláthatjuk a nevelőtársat, az apa/anya-társat, szülő-társat, olykor-olykor a dörzsi testvért.

Ha a gyerekek elkezdenek furcsán viselkedni, nem elegendő csak őket kivizsgálni, a szülők is hozzátartoznak a nagyobb képhez, őket is be kell vonni. A lélektan megfigyelte, hogy ha a szülők között harmonikus a kapcsolat, a gyermek biztonságban érzi magát, jól fejlődik.

Harmónia? Utópia?

Nem hinném. Ti. a harmónia az „aro” görög igéből származik, ami azt jelenti: „összeilleszt”. Azaz akkor képezhetünk egészséges egységet, ha valaki összeilleszt bennünket. Mindegy hát, hogy az életünk adott pontján mi vagyunk a morgó alsó szól vagy a csak fejhanggal kiénekelhető, szinte sipító felső fá, ha a nagybetűs Zeneszerző abban a megtiszteltetésben részesített bennünket, hogy művének részévé és részeseivé akar tenni.

Ő össze tud rakni minket. Egyénekként is. Szétesettségünkből ő rak újra össze. Esetlenségünkben, erőtlenségünkben az Ő ereje tart meg. És közösségként is csak Ő tud összerakni minket. Ő látja át mélységeiben a pártoskodás törésvonalait. De nemcsak látja és érti a miérteket, hanem törésvonalaink mentén néha felragyogtatja isteni erővonalait.

Nem beszédben, hanem erőben áll az Isten országa.

Akkor lesz itt mennyízű közösségi élet, amikor őszintén elkérjük és meg is engedjük, hogy a Krisztus vére csorogjon le ezeken a törésvonalakon. Le, egészen a mélyre, ahol végre be- és át tud kattani valami bennünk. Hogy végre ne csak az eszünkkel tudjuk, hanem a zsigereink is beleremegjenek a tudatba: Fiánál is jobban szeretett minket a Magasságos Isten.

Eddig, a keresztig kell leásni, mert ebben az értelmezési tartományban nincs már pártoskodás, versengés, méricskélés.

Ebben a mélységben már nem létezik a szürke mezei papok és tudós teológusok külön kasztja, de vannak helyette különböző ajándékokkal megáldott testvérek, akik ugyanannak az Atyának a szeretett gyermekei.

Ebben a mélységben nincsenek magánpartok, de vannak az Isten tenyerén szétterülő fehér homokban együtt napozó, fürdőző önfeledt gyermekek.

Ebben a mélységben a dörzsi testvér, akinek nehezen bírom elviselni még az egyszerű jelenlétét is, akiben még az is zavar, ahogy a levegőt veszi, azt nem is említve hány bicska nyílik ki a zsebemben, amikor megszólal… tehát ebben a mélységben a dörzsi testvér is inkább csak testvér, és kevésbé dörzsöl.

Ebben a mélységben a szobatársam, aki talán túl jó érzékkel talál rá a tyúkszemeimre, mellém rendelt testvéremmé lehet. Lehet, hogy az elején csak az önismeretben való fejlődés haszna segít elviselni a másikat, mert megláttatja velem a gyenge pontjaimat. Jó ez az önfelfedező út, de a jó irányba való változást nem tudom magamból kierőszakolni, a török-zúzok magatartásformát nem tudom magamtól levetkőzni. Csak az összetört, összezúzott Krisztus-test mellett való elidőzés közben bennünk lakozást vevő Szentlélek erősítheti új emberünket, tehet bennünket tyúkszem-simogatóvá, szükség esetén: eltávolítóvá.

**Befejezés**

Nőjetek hát fel, és értsétek meg: Krisztus sebei és ereje is a tietek! Ti viszont Krisztuséi vagytok, Krisztus pedig az Istené. Ámen.